- 1 KORINDI
- <
- 4
- >

4
Kerisonaga abosolo agalime bulene ngago ogo
1 Tígua ina Kerisonaga biabe bia haga agali kalo manda bilimu. Ngode Datagaliwabenaga bi mana henene ala mo pani nahe ngelenego ogoninaga haru hagane holoma̱ya ina mo hela henego kamagoni.✡Lg 12.42, 1 Ko 3.5, 2 Ko 6.4, Ta 1.7, 1 Pi 4.10 2 Biabe bia hagame bulene ngago ogo. Ibunaga Anduanehondo mini bilinahe holene nga.✡Lg 12.42 3 Tíguabi maru karumebi, Polo nakarulape ka, lalu dabaramiligo ogoni galone ndo manda bido. I̱nime karulape kobe nakarulape kobe dababe nahe ko. 4 I̱na mbira birugo i̱naga miniha nakarulape biri nalangiaga. Ani nalangiragome i̱ karulapeore kogo labe nahe dege kogoni. Aguani manda bulene karulape biri nakarulape biri lalu langiaganego i̱naga biabe ndo Anduane Homogo ibunaga nga.✡Yob 9.2, Iba 143.2, Min 21.2, Lm 4.2 5 Anigo horo pongo bo winigo naibi ngaore tí áyu ogoni howa ko biri bayale biri laga bialu mbirali dabolene nawi. Anduane Homogo ibirangi hamaronaga daba ki ibuni bulebira. Ibugua ani bialu howa wali agalime mbirale arumahayagi do ho ngaru wá kagoria mo ngelalu bu miniha mbira bua ho ngaru ibugua latagi helalu bibahendeore mo pani hai holebira. Ani bialu Ngode Datagaliwabehanda wali agali hangu hanguhondo, Bayale biri, lolene ngadagua lolebira.✡Lm 2.1, 2.29, 1 Ko 3.8, 2 Ko 5.10, Mo 20.12
6 Hamene mbaliniru-o tí walia halu i̱na bi ogoni langirugo Abolosobi i̱bi iyanaga bi langirugoni. Iya walia haga ale howa bi mbira laganego tí lo manda bilimulo ogo, Wali agali mitangi bialu bulene lo winidagua manda bialu dege bulene nga, lalu gilibu nga. Tígua mine halu agali mbiranaga mini yaraga halu mendenaga mini mege bialu holene nawi.✡Lm 12.3, 1 Ko 1.12, 3.4, 3.21 7 Wali agali maru dindiha helo tí daliga helayadago aiwabe. Bibahendeore yu kamiru Ngode Datagaliwabehanda ngiyago yu kamigoni ndobe. Ngode Datagaliwabehanda ngiyago yu kamiyagua nde aginaga mine halu kamibe.✡Yo 3.27, Lm 12.6, Ya 1.17, 1 Pi 4.10
8 Áyu ogoni tígua mbirale wulenego wuwa hai kamigoni. Áyu ogoni tí homogoore kami. Tígua ina bolangua halu kini ale ho kamibe. Anigo inabi tíbi kini ale howa mandagi haru hami̱ya tí kini heneneore halimulo i̱na hamelo ko.✡Mo 3.17, 3.21 9 Ngode Datagaliwabehanda ina abosolo agali mahaore helayago mitangi bu ko. Wali agalibi dahuliyalibi bibahende de hendelo agali homelo bolene wulebira lenego ale ina kama.✡Lm 8.36, 1 Ko 15.30-31, 2 Ko 6.9, Hi 10.33 10 Ina Kerisonaga mini yaraga halu kamaria hondowa marume lalu, Tí mini nawi ale kami, laga ka. Tí ani ndo. Tí Kerisoha howa marume lalu, Tí miniwi kami, laga ka. Ina hongo nahe kama. Tí hongohe kami. Ina mini lene ndo kama. Tí mini leneore kami.✡Ab 26.24, 1 Ko 1.18, 3.18 11 Alabi áyubi ina tomo garibi lalu ibabi noa ho haga kama. Ina labolabo ko lerele bu hagabi marume ina bagagobi anda nahe palia andanda bu hagabi kama.✡Ab 23.2, Lm 8.35, 2 Ko 11.23-27, Pb 4.12 12 Ina holenenaga biabe gime hongo howa bialu haramali. Marume inahondo bi magubi laragola iname tihondo bi dendebi ladai beramali. Marume ina mo tandaga haragola iname mbira bia dai naberamali.✡Iba 109.28, Md 5.44, Ab 18.3, 1 Ko 9.14-15, 1 Te 2.9, 2 Te 3.8, 1 Ti 4.10 13 Marume ina mege biragola iname bi bayale dege ladai beramali. Ina dindi bibahendenaga ko ngubi ale howa wali agali bibahendenaga ti to waharagobi ho halu áyubi ani dege kamagoni.✡Dug 3.45
14 I̱na tí taga halimulo bi ogoni bebani gilibu wia ndo haro. Tí i̱naga waneiginiore kamigo manda bialu i̱na tí mana manda bilimulo gilibu werogoni. 15 Tí Kerisoha howa tínaga haru hagane dewa daosini pira (10,000) kayagua tínaga aba mbira hangu kagoni. Anigo tí Keriso Yasuha hemigola i̱na Bi Mana Debene langialu tínaga aba i̱ harugoni.✡Ab 18.11, Ga 4.19, Ya 1.18 16 Ogonigo i̱ kodagua tíbi halimulonagaore hame timbuni lo kogoni.✡1 Ko 11.1, Pb 3.17, 1 Te 1.6, 2 Te 3.9 17 Tí aguani halimulonaga i̱na Timodi tí kamiria ibilarogoni. Ibu Anduane Homogoha howa i̱naga iginiore mini bilinahebi kagoni. Keriso Yasuha howa i̱na holene gahenge yu howa mana dunini yu haruligobi dindi uruni bibahendeni Keriso hameigini karuhondo lawai haruligobi uruni Timodi ibugua tí mo mitangi bia holebira.✡Ab 19.22, Pb 2.19-22
18 Tí marume i̱ tí kamiria nahondo ibulebira lowa mine halu kami. 19 Anduane Homogohanda pu layagua nde abale ibulebero. I̱na ibuwa mine halu karume bi lararu hale hole ndo tinaga hongo holene abi ngabe hondole ibulebero.✡Ab 18.21, 19.21, 1 Ko 16.5, 2 Ko 1.15, 1.23, Hi 6.3 20 Irane Ngode Datagaliwabehanda Handame Ho Kagoria tene bi lolene ndo hongo holeneore nga.✡1 Ko 2.4, 1 Te 1.5 21 Tí agi hamelo kamibe. I̱na tí tibume boliya hamelo kamibe be gubaliniore howa mini gedaore holene yalu ibuliya hamelo kamibe.

- 1 KORINDI
- <
- 4
- >

✡4:1: Lg 12.42, 1 Ko 3.5, 2 Ko 6.4, Ta 1.7, 1 Pi 4.10

✡4:2: Lg 12.42

✡4:4: Yob 9.2, Iba 143.2, Min 21.2, Lm 4.2

✡4:5: Lm 2.1, 2.29, 1 Ko 3.8, 2 Ko 5.10, Mo 20.12

✡4:6: Lm 12.3, 1 Ko 1.12, 3.4, 3.21

✡4:7: Yo 3.27, Lm 12.6, Ya 1.17, 1 Pi 4.10

✡4:8: Mo 3.17, 3.21

✡4:9: Lm 8.36, 1 Ko 15.30-31, 2 Ko 6.9, Hi 10.33

✡4:10: Ab 26.24, 1 Ko 1.18, 3.18

✡4:11: Ab 23.2, Lm 8.35, 2 Ko 11.23-27, Pb 4.12

✡4:12: Iba 109.28, Md 5.44, Ab 18.3, 1 Ko 9.14-15, 1 Te 2.9, 2 Te 3.8, 1 Ti 4.10

✡4:13: Dug 3.45

✡4:15: Ab 18.11, Ga 4.19, Ya 1.18

✡4:16: 1 Ko 11.1, Pb 3.17, 1 Te 1.6, 2 Te 3.9

✡4:17: Ab 19.22, Pb 2.19-22

✡4:19: Ab 18.21, 19.21, 1 Ko 16.5, 2 Ko 1.15, 1.23, Hi 6.3

✡4:20: 1 Ko 2.4, 1 Te 1.5

© 1983, 1991, 2002 BSPNG