- 1 YONE
- <
- 5
- >

5
Ngode Datagaliwabe waneiginime ko bulene bibahende ngago bope halu wayali holene ngago ogo
1 Mbirali Dabo Helenego Yasu ibuore ka, lalu mini mbiraorewi karu ti Ngode Datagaliwabenaga waneigini ka. Mbiralime ibu aba gubalini ho kayagua ibu aba waneiginibi gubalini dege ho ka.✡Yo 1.12-13, 15.23, 1 Yo 2.22-23, 4.15 2 Iname Ngode Datagaliwabe gubalini halu ibugua mana bulene nga lowinigo hale halu birimayagua ina Ngode Datagaliwabe waneigini karubi gubalini ho harimada manda buleberema. 3 Heneneore laro. Ngode Datagaliwabehanda mana bulene nga lowinigo iname hale halu beramagome ina ibu gubalini ho kamago walia halu kama. Ibugua mana lowinigo ndelahe ndo bibeheore ngagoni.✡Mai 6.8, Md 11.30, Yo 14.15, 14.21-24, 2 Yo 6 4 Ogoninaga irane Ngode Datagaliwabe waneigini hangu hangu kamarume dindini ko bulene bibahende ngago bope halu ina wayali habehe kama. Yasu Kerisohondo mini mbiraorewi kamagome dindini ko bulene bibahende ngago bope halu ina wayali haramali.✡Yo 16.33, 1 Yo 3.9, 4.4 5 Dindi bibahendeni ko ngago bope halu wayali habehe ka aibe. Mbiralime, Yasu ibu Ngode Datagaliwabe Iginiore ka, lalu mini mbiraorewi kago ibu hangume wayali habehe kagoni.✡Lm 8.37, 1 Ko 15.57, 1 Yo 4.4, 4.15
Ngode Datagaliwabehanda ibu Iginiha howa haabobo holene ngiyago ogo
6 Mbirali ibiyago Yasu Keriso ibugua ibame baboraya bulebi darama pelolebi ibiya. Ibugua ibame baboraya bule hangu ndo darama pela halu homolebi ibiya. Ani bule ibiyago Ngode Datagaliwabe Dinini ibu henene lolene tene howa ibunime ogoni henemane biyagoni leda.✡Yo 1.29, 1.34, 14.17, 16.13, 19.34, 1 Ti 3.16, 1 Yo 1.7 7-8 Ani binigonaga Ngode Datagaliwabe Dinini ibubi ibame baboraya biyagomebi darama pelayagomebi tebira uruni galone mbiraore dege ogoni lalu langiaga.✡Yo 1.1, 10.30, Mo 19.13✡Yo 15.26 9 Wali agali degeme, De handarimago tigatiga ledamagoni, laragola iname, Henene lara, lowa mini mbiraore weramali ndobe. Ai tigua laralidagua ndo Ngode Datagaliwabe ibugua bi hongohe heneneore langialu ibu Iginihanda biyago langiya.✡Md 3.16-17, 17.5, Yo 5.32-37, 8.17-18 10 Ani langiyago mbiralime Ngode Datagaliwabe Iginihondo mini mbiraorewi kagonaga bu miniha ibu Iginihanda biyago Ngode Datagaliwabehanda laminigo mo yu ka. Mendealime Ngode Datagaliwabehanda ibu Iginihanda biyago laminigo yu tiga nabiyagua nde ibu Ngode Datagaliwabehondo mini mbiraore nawi howa, Ngode Datagaliwabe ibu ke̱ haga ka, manda bialu laragoni.✡Yo 3.33, 5.38, Lm 8.16, Ga 4.6 11 Bi langiyagonaga tene ogo. Ngode Datagaliwabehanda inahondo haabobo holene ngiyago ibu Iginiha howa mo ngiya.✡Yo 3.36 12 Ani biyago Ngode Datagaliwabe Iginiha hogimbu bu karume haabobo holene ogoni yu ka. Ibu Iginiha hogimbu nabi karu ti haabobo holene ogoni nayi ka.✡Yo 3.36, 5.24
Haabobo holene yu kamigo ogo
13 Wali agali Ngode Datagaliwabe Iginihondo mini mbiraorewi kamiru-o tí haabobo holene yu kamigo manda bilimulonaga i̱na tíhondo beba ogo gilibu wia haro.✡Yo 20.31, 1 Yo 1.1-2 14 Ina Ngode Datagaliwabe deni howa ina bu minime dunubia ho howa dungulo kamago ogo. Iname ibuhondo, Í̠na hame lededagua mbira bia, lalu hale harimayagua ibugua hale holebiralo mandabu kama.✡Yo 14.13, 16.23, 1 Yo 3.21-22 15 Iname ibuhondo bi mbira laramagola ibugua hale holebiralo manda birimayagua ibuhondo, Mbira bia, lalu lameramagola ibugua hale halu bulebira manda bidama. 16 Tínaga hameigini mbirame ko mbira ibu dinini koha polenaga ndo bialu karia de handarimiyagua Ngode Datagaliwabehondo ibunaga bi la halimu. Ani la haramigola Ngode Datagaliwabehanda tí hameigini o biagohondo haabobo holene mulebira. Ogoni larogo ko mbira birago dinini koha polenaga ndo laro. Ko timbuni mbira dinini koha polenaga ngago ko ogoni biaga karu Ngode Datagaliwabehondo tinaga la halimu ndo laro.✡Md 12.31-32, Lg 12.10, Hi 6.4-6, Ya 5.14-15 17 Ko damene bibahende ko dege ngago lowa ko bulene maru ngago biragome dinini koha pelonaga ndo nga.
18 Ngode Datagaliwabe waneigini bibahende karu tigua ko biaabo nahaga ka iname manda bu kama. Ngode Datagaliwabe Igini ibugua ti mamage ho kagola dama Heyolabe ibugua ti mo ko habe nahe ka.✡Yo 17.15, Ya 1.27, 1 Pi 1.23, 1 Yo 3.9
19 Dindi bibahendeni wali agali ko biaga karu dama Heyolabe ibugua ti handame ho kagoni helowa ina Ngode Datagaliwabenaga waneigini kamago mandabu kama.✡Lm 8.10, 8.23, Ga 1.4, 1 Yo 4.6
20 Iname Ngode Datagaliwabe henene kago manda buluma̱ya ibu Igini ibugua ina mo manda bia hole ibiyagoni mandabu kama. Ina Ngode Datagaliwabe heneneore kagoha hogimbu bu howabi ibu Igini Yasu Kerisoha hogimbu bu howabi ani bu kamagoni. Ngode Datagaliwabe heneneore kago ogoni. Haabobo holene tene ogoni ibuniore ka.✡Ais 9.6, Md 25.46, Yo 17.3, 1 Ti 3.16, Hi 1.8
21 Ai i̱ waneiginiru-o tígua mbirale gime wabinirunaga bi pupu nawi habagi ho halimu.✡1 Ko 10.14

- 1 YONE
- <
- 5
- >

✡5:1: Yo 1.12-13, 15.23, 1 Yo 2.22-23, 4.15

✡5:3: Mai 6.8, Md 11.30, Yo 14.15, 14.21-24, 2 Yo 6

✡5:4: Yo 16.33, 1 Yo 3.9, 4.4

✡5:5: Lm 8.37, 1 Ko 15.57, 1 Yo 4.4, 4.15

✡5:6: Yo 1.29, 1.34, 14.17, 16.13, 19.34, 1 Ti 3.16, 1 Yo 1.7

✡5:7-8: Yo 1.1, 10.30, Mo 19.13

✡5:7-8: Yo 15.26

✡5:9: Md 3.16-17, 17.5, Yo 5.32-37, 8.17-18

✡5:10: Yo 3.33, 5.38, Lm 8.16, Ga 4.6

✡5:11: Yo 3.36

✡5:12: Yo 3.36, 5.24

✡5:13: Yo 20.31, 1 Yo 1.1-2

✡5:14: Yo 14.13, 16.23, 1 Yo 3.21-22

✡5:16: Md 12.31-32, Lg 12.10, Hi 6.4-6, Ya 5.14-15

✡5:18: Yo 17.15, Ya 1.27, 1 Pi 1.23, 1 Yo 3.9

✡5:19: Lm 8.10, 8.23, Ga 1.4, 1 Yo 4.6

✡5:20: Ais 9.6, Md 25.46, Yo 17.3, 1 Ti 3.16, Hi 1.8

✡5:21: 1 Ko 10.14

© 1983, 1991, 2002 BSPNG