- DAGALENE
- <
- 7
- >

7
Agali haguane hearume lomabu mulene winigo ogo
1 Mosese ibugua Anduane Homogonaga Balai Anda biago bu helene. Balai Anda ogoni biai hayadangi dege anda biagobi mbirale ogoniha wiarubi lomabu delaga dabu biagobi mbirale dabu ogoriani biabe biaga wiarubi bibahende Anduane Homogo ibunaga wiabagi heneore ngelonaga weli odo ha̱i̱ haga winiyago mo yuwa odo ha̱i̱ haga bini. 2 Ani biyagola Isaraele hameigini mbira mbiranaga agali haguane mbira mbira hayadagua tigua tinaga loma biniru Anduane Homogohondo mule yalu ibugu bini. Agali haguane uruni ti Isaraeleali agali henego dege ibini. Isaraele wali agalinaga mini gili bialu agali dagalayago biabe agali uruni tigua haru bamba howa handayaho hene. 3 Agali uruni tigua tinaga loma biniru Anduane Homogohondo mule yalu ibiyaru uru ale. Dabudabu yulene garo ale waragaria yalu ibalu nogo bulumaga homberia (12) haru ha bialu Anduane Homogonaga Balai Anda heagoria ibuwa ibunihondo mini. Dabudabu yulene garo mbirago agali kiralime lomabu mule yalu ibalu nogo bulumaga mbira dege dege agali haguane tini hangu hangu ta howa haru halu uruni bibahende Anduane Homogohondo lomabu mule ibini. 4 Tigua mbirale yalu ibai hayagola Anduane Homogohanda Mosesehondo lamialu lalu, 5 Tigua mbirale lomabu yalu ibiyaru yamuwa Mosese í̠na Libai hameigini karume Balai Andaha biabe bulene ngadagua bilo uruni bibahende tigua mo yulene wulebirago tihondo mo mibe, lene. 6 Ani lamiyagola Mosese ibugua dabudabu yulene garo biarubi nogo bulumaga biarubi Libai hameigini hearuhondo mini. 7 Ibugua dabudabu yulene garo kira mialu nogo bulumaga maria lowa Gesono aria hearu tinaga biabe bulene wiaru bilo mini. 8 Ani bialu Merari aria hearu tinaga biabe bulene wiago bilonaga dabudabu yulene garo maria mialu nogo bulumaga halira lowa mini. Ani mialu Arono igini Idama ibugua Merari aria hearunaga biabe bulene wiago haru howa biabe bilonaga handayaho hene. 9 Anigo Kohada aria hearu tigua bulenego duniniore payani hangu yulene wiagola Mosesehanda nogo bulumaga dabudabu yulene garo mbira nami wahene.
10-83 Lomabu delaga dabu biago Anduane Homogonagaore helo loma biaho ngelolene horoore hayagola Isaraeleali agali haguane hearu tigua loma biniru mo yalu ibini. Agali haguane uruni tigua loma ogobi dege dege yalu ibugu bini. Tigua ndisi be silibame wabini genda magi kilogarama mbira bolanguahe dege dege yalu ibini. Ani bialu beledi mbira dege dege genda magi garama handari halira (800) silibame wabinigo yalu ibini. Ani yalu ibalu howa ndisi be ogonihabi beledi ogonihabi balawa bayaleoreru olibe lininaga weli wiago odo biamaga howa widi lomabu mule yalu ibugu ibugu bini. Ani bialu agali haguane mbira mbira biaru tigua beledi ngolome wabini baya taraoreru genda magi garama handari mbirani pira (110) yalu ibugu ibugu bini. Beledi ngolome wabini ogoriani ira hagua ngabilo delaga inisenesiru wu to̱lowa ogobi dege dege yalu ibuwa migi bini.
Ani bialu agali haguane mbira mbira uruni tigua nogo bulumaga wangabe dalua mbirabi sibi wangabe dalua mbirabi sibi igini hongolo mali mbira hangu pene mbirabi bo loma buwa irani dai helole haru halu ibugu ibugu bini. Ani bialu nogo meme mbira ko domo wahelonaga lomabu bo delole haru halu ibugu ibugu bini. Ani bialu bulumaga wangabe kirabi sibi wangabe duriabi meme wangabe duriabi sibi igini mali mbira hangu pene duriabi uruni bibahende Anduane Homogola ho gimbu bulenaga loma bialu bo delole haru halu ibugu ibugu bini.
Tigua mbirale uruni lomabu delaga dabu wiagoria kaware yalu ibuwa mule biyagola Anduane Homogohanda Mosesehondo lalu, Agali haguane karu tigua i̱naga loma o yalu ibiyadaruni horo áyu dege bu ngiai nahe horo mbiru mbirungi agali mbira mbirame loma yu ibugu ibugu bialu loma bulene horo hombenengi (12) dela maro bialu wahole ani bilimu, lalu lamini.
Ani lamiyagola agali haguane mbira mbira uruni tigua mbirale Anduane Homogohondo mule wiyaru horo mbiru mbirungi yalu ibugu bialu migi bini. Horo mbirungi Yuda hameigini agali haguane Aminadaba igini Nasonohanda mule ibini. Horo mendengi Isaga hameigini agali haguane Sua igini Nedanelehanda mule ibini. Horo tebonengi Sebulunu hameigini agali haguane Helono igini Eliabahanda mule ibini. Horo manengi Lubene hameigini agali haguane Sederu igini Elisuhanda mule ibini. Horo dauningi Simeono hameigini agali haguane Surisadai igini Selumielehanda mule ibini. Horo waraganengi Gada hameigini agali haguane Duele igini Eliasabahanda mule ibini. Horo kanengi Eberaimi hameigini agali haguane Amihudu igini Elisamahanda mule ibini. Horo haliningi Manase hameigini agali haguane Pedasu igini Gamalielehanda mule ibini. Horo diningi Beniyamini hameigini agali haguane Gidioni igini Abidanahanda mule ibini. Horo piningi Dana hameigini agali haguane Amisadai igini Ahiesehanda mule ibini. Horo beanengi Ase hameigini agali haguane Ogorana igini Pagielehanda mule ibini. Horo hombenengi Nabadali hameigini agali haguane Enana igini Ahirahanda mule ibini.
84 Ani biai heagola tigua agali haguane homberia (12) biarume mbirale bibahende lomabu mulebi lomabu delaga dabu biagobi Anduane Homogonagaore helo lomabia holebi mbirale yalu ibiyaru damenego daga ogodagua silibame wabini ndisi homberia beledi homberia dege dege lowa wini. 85 Ndisinaga genda magibi beledinaga genda magibi biamaga howa handalu hemiria kilogarama pira kirani halira (28) hene. 86 Beledi ngolome wabini homberia (12) biarunaga genda magi garama daosini mbirani handari tebirani pira kira (1,320) hayane hendene. Beledi uruni mbira mbira bibahendeni ira hagua ngabilo delaga mini inisenesi dewa berelowa yu ibinigobi wini. 87 Ani bialu nogo bulumaga wangabe homberia (12) sibi wangabe homberia (12) dege haru ibalu sibi igini hungubalua mali mbira hangu pene homberiabi (12) loma irani dai helo lomabu bo delole haru íbu helene. Ani buwa widi lomabu delolenebi nogo uruni heba lomabu delamaga hole yu ibalu ngela dege bini. Ani bialu ko domo wahelonaga nogo meme lomabu bo delole homberiabi (12) haru íbu helene. 88 Ani bialu Anduane Homogola ho gimbu bulenaga loma buwa bo delole nogo bulumaga wangabe pira kirani mariabi (24) sibi wangabe dege pira waragariabi (60) meme wangabe pira waragariabi (60) haru íbu helalu sibi igini hongolo mali mbira hangu pene pira waragariabi (60) bibahende anidagua loma buwa bo delole haru halu ibugu ibini. Ani bialu tigua lomabu delagane dabu biago ala Anduane Homogo ibuninagaore helo mo loma biaho ngelene. Ani biai howa mbirale uruni bibahendeore Anduane Homogohondo mo lomabu miai hene.
89 Mosese ibu Anduane Homogo heba bi lole Balai Anda heagoha anda puwa Habo Nalolenenaga Bi lo winigonaga Mbogoyi panga ngagoria dahuliyali handalehe kira nguni mende mendelani handa ai̱ na̱i̱ bu heleago dombeneni wali agalinaga ko domaga ngagoria Mosese ibugua Anduane Homogo bi larago hale haga hene.

- DAGALENE
- <
- 7
- >

© 1983, 1991, 2002 BSPNG